Søren Hjorth Nielsen
Søren Hjorth Nielsen, 1901-1983, dansk maler og grafiker. Søren Hjorth Nielsen fik sin første undervisning på Teknisk Skole i Silkeborg og gik 1921-26 på Kunstakademiet som elev af Ejnar Nielsen og af Aksel Jørgensen på den nystiftede Grafisk Skole på akademiet, hvor han lærte raderingens og litografiets teknik. Hans tidligste billeder skildrer ofte socialt fornedrede mennesker i en ekspressiv stil, afvekslende med portrætter af kunstnerkammerater som Karl Bovin, Kaj Ejstrup og Erik Raadal samt landskabs- og bybilleder. 
I løbet af 1930'erne fandt Søren Hjorth Nielsen et roligere leje, bl.a. i billeder fra kolonihaver og Københavns yderkvarterer. Fredensbro (1940, Statens Museum for Kunst) er et tidligt hovedværk. I 1950'erne og 1960'erne vekslede hans motivverden mellem Københavns tage, set fra Gammel Strand, og landskaber fra egnen ved Bramsnæsvig, kulminerende i det store Vinterlandskab (1978-81, Silkeborg Kunstmuseum). 
Søren Hjorth Nielsen var livet igennem meget produktiv som grafiker. Han arbejdede ofte i årevis på de samme radérplader og søgte nye udtryksmuligheder i den samme motivverden. Han var professor ved Kunstakademiets malerskole 1957-71 og ledede desuden efter Holger J. Jensens død Grafisk Skole 1966-67 og 1973-74. Hjorth Nielsen udstillede som medlem af Decembristerne (medstifter 1928) og fra 1933 af Den Frie Udstilling, og han modtog både Eckersbergs Medalje og Thorvaldsens Medalje (1940 og 1972).